**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov a o zmene a doplnení niektorých zákonov (ďalej len „návrh zákona“) predkladá predsedníčka Úradu pre normalizáciu, metrológiu a skúšobníctvo Slovenskej republiky (ďalej len „úrad“) na základe bodu B.1. uznesenia vlády Slovenskej republiky č. 4/2020 z 15. januára 2020 k návrhu na určenie zodpovednosti ministerstiev, ostatných ústredných orgánov štátnej správy a niektorých orgánov verejnej moci za aplikáciu a prijatie opatrení na vnútroštátnej úrovni k nariadeniam Európskej únie a rozhodnutiam Európskej únie a bodov B.7 a B.12 uznesenia vlády Slovenskej republiky č. 335/2019 z 3. júla 2019 k implementácii nariadenia EP a Rady č. 2018/1724 o zriadení jednotnej digitálnej brány v podmienkach SR.

Zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon č. 56/2018 Z. z.“) je rámcovým zákonom pre sprístupňovanie určených výrobkov na trhu, obsahom ktorého sú základné princípy Nového legislatívneho rámca Európskej únie v podmienkach Slovenskej republiky a prostredníctvom ktorého dochádza k zosúladeniu všetkých spoločných požiadaviek, zavedeniu terminológie pre oblasť posudzovania zhody, autorizácie a notifikácie, pravidiel pre sprístupňovanie určených výrobkov na trhu a postupu orgánov dohľadu pri dohľade nad určenými výrobkami. Komplexne upravuje sprístupňovanie určených výrobkov na trhu, povinnosti jednotlivých hospodárskych subjektov v oblasti posudzovania zhody určených výrobkov, procesné ustanovenia týkajúce sa autorizácie orgánov posudzovania zhody a procesné ustanovenia upravujúce notifikáciu autorizovaných osôb voči Európskej komisii a členským štátom Európskej únie a upravuje postupy orgánov dohľadu pri vykonávaní dohľadu nad určenými výrobkami.

Návrhom zákona sa zabezpečí čiastočná implementácia nariadenia Európskeho parlamentu a Rady (EÚ) 2019/1020 z 20. júna 2019 o dohľade nad trhom a súlade výrobkov a o zmene smernice 2004/42/ES a nariadení (ES) č. 765/2008 a (EÚ) č. 305/2011 (ďalej len „nariadenie (EÚ) 2019/1020“) v časti dohľadu nad trhom nad určenými výrobkami. Nariadenie (EÚ) 2019/1020 čiastočne nahrádza pôvodné nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (ďalej len „nariadenie (ES) č. 765/2008“), konkrétne časť nariadenia (ES) č. 765/2008 upravujúcu dohľad nad trhom. Predmetné ustanovenia upravujúce dohľad nad trhom nad určenými výrobkami podľa nariadenia (ES) č. 765/2008 sú v súčasnosti implementované najmä zákonom č. 56/2018 Z. z.

Na základe nových priamo účinných nariadení - nariadenia Európskeho parlamentu a Rady (EÚ) 2019/1009 z 5. júna 2019, ktorým sa stanovujú pravidlá sprístupňovania EÚ produktov na hnojenie na trhu, menia nariadenia (ES) č. 1069/2009 a (ES) č. 1107/2009 a ruší nariadenie (ES) č. 2003/2003 (ďalej len „nariadenie (EÚ) 2019/1009“) a delegovaného nariadenia Komisie (EÚ) 2019/945 z 12. marca 2019 o bezpilotných leteckých systémoch a o prevádzkovateľoch bezpilotných leteckých systémov z tretích krajín (ďalej len „nariadenie Komisie (EÚ) 2019/945“), sa ustanovujú aj orgány dohľadu nad určenými výrobkami – hnojivá a bezpilotné letecké systémy a ustanovuje sa, že úrad je notifikujúcim orgánom pre nariadenia (EÚ) 2019/1009 a nariadenia Komisie (EÚ) 2019/945.

Predmetom návrhu zákona bude aj úprava niektorých ustanovení zákona č. 56/2018 Z. z., ktoré vyplynuli z aplikačnej praxe, najmä úprava procesných ustanovení týkajúcich sa autorizácie, ktorá by mala podnikateľským subjektom (autorizovaným a notifikovaným osobám) uľahčiť prehľad o ich rozsahu autorizácie ako aj jednoduchšie preukazovanie svojho oprávnenia v rámci iných správnych konaní. Ďalej sa spresňuje postup udeľovania tzv. výnimiek úradom podľa § 4 ods. 5 zákona č. 56/2018 Z. z. Zároveň sa dopĺňa oprávnenie úradu vykonávať kontrolu nad certifikátmi pre zdravotnícke pomôcky vydané notifikovanými osobami podľa smernice Rady č. 93/42/EHS zo 14. júna 1993 o zdravotníckych pomôckach a smernice 98/79/ES Európskeho parlamentu a Rady z 27. októbra 1998 o diagnostických zdravotných pomôckach in vitro, ktorá vyplýva z čl. 120 ods. 3 nariadenia (EÚ) 2017/745 a čl. 110 ods. 3 nariadenia (EÚ) 2017/746.

V zákone Národnej rady Slovenskej republiky č. 145/1995 Z. z. o správnych poplatkoch v znení neskorších predpisov predkladateľ precizuje vymedzenie jednotlivých správnych poplatkov v rámci konania o udelení autorizácie a notifikácie, ktorých výška voči súčasnej právnej úprave ostáva nezmenená.

Predmetom návrhu zákona je aj zmena zákona č. 529/2010 Z. z. o environmentálnom navrhovaní a používaní výrobkov (zákon o ekodizajne) v znení zákona č. 56/2018 Z. z., zákona č. 78/2012 Z. z. o bezpečnosti hračiek a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov v znení zákona č. 140/2013 Z. z. a zákona č. 391/2015 Z. z., zákona č. 51/2017 Z. z. a zákona č. 56/2018 Z. z. a zákona č. 346/2013 Z. z. o obmedzení používania určitých nebezpečných látok v elektrických zariadeniach a elektronických zariadeniach a ktorým sa mení zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov v znení zákona č. 145/2019 Z. z. a zákona č. 314/2016 Z. z., ktoré je potrebné zosúladiť s nariadením (EÚ) 2019/1020 z dôvodu ustanovenia povinnosti podľa článku 4 ods. 3 nariadenia (EÚ) 2019/1020, ktoré majú plniť hospodárske subjekty vymedzené v článku 4 ods. 2 nariadenia (EÚ) 2019/1020.

Návrhom zákona sa mení aj zákon č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov v znení neskorších predpisov z dôvodu úpravy terminológie, procesov posudzovania zhody výbušnín, výbušných predmetov a munície na účely obrany a výstupných dokumentov posudzovania zhody so všeobecnou právnou úpravou v oblasti posudzovania zhody uvedenou v zákone č. 56/2018 Z. z. a dôvodu terminologického spresnenia niektorých ustanovení novelizovaného zákona č. 58/2014 Z. z. Zároveň v nadväznosti na upravené znenie zákona č. 58/2014 Z. z. sa mení aj znenie splnomocňovacieho ustanovenia § 87 ods. 2 písm. a) zákona č. 58/2014 Z. z. tak, aby bolo zosúladené s terminológiou a požiadavkami vyplývajúcimi zo zákona č. 56/2018 Z. z. V tejto súvislosti je pripravený návrh nového vykonávacieho právneho predpisu, ktorý by zodpovedal novej všeobecnej zákonnej právnej úprave a ktorý bude predmetom samostatného legislatívneho procesu.

Predmetom návrhu zákona bude zároveň zmena zákona č. 55/2018 Z. z. o poskytovaní informácií o technickom predpise a o prekážkach voľného pohybu tovaru (ďalej len „zákon č. 55/2018 Z. z.“), ktorý je potrebné zosúladiť so znením nariadenia (EÚ) 2019/1020, ktoré od 16. júla 2021 rozširuje pôsobnosť tzv. kontaktného miesta pre výrobky podľa § 9 zákona č. 55/2018 Z. z. o povinnosť poskytovať informácie hospodárskym subjektom aj o harmonizačných právnych predpisoch Európskej únie. Dopĺňajú sa povinnosti úradu v zmysle čl. 24 ods. 1 a 2 nariadenia Európskeho parlamentu a Rady (EÚ) 2018/1724 z 2. októbra 2018 o zriadení jednotnej digitálnej brány na poskytovanie prístupu k informáciám, postupom a asistenčným službám a službám riešenia problémov a o zmene nariadenia (EÚ) č. 1024/2012 (ďalej len „nariadenie (EÚ) 2018/1724“), ktoré vyplývajú úradu v postavení kontaktného miesta pre výrobky ako aj povinnosť zabezpečiť v rámci jednotnej digitálnej brány prístup najmä hospodárskym subjektom k informáciám o získaní označenia CE, o pravidlách a požiadavkách týkajúcich sa výrobkov a vzájomnom uznávaní výrobkov, na ktoré sa nevzťahujú špecifikácie Európskej únie v rozsahu podľa prílohy I časť M bodov 1, 2 a 4 nariadenia (EÚ) 2018/1724.

Návrhom zákona sa ďalej dopĺňa do zákona č. 60/2018 Z. z. o technickej normalizácii v znení zákona č. 215/2019 Z. z. povinnosť zabezpečiť v rámci jednotnej digitálnej brány prístup najmä hospodárskym subjektom k informáciám v rozsahu podľa prílohy I časť M bod 3 nariadenia (EÚ) 2018/1724, ktorým sa majú zabezpečiť verejne prístupné informácie o technických normách, ktoré sa vzťahujú na výrobky či už v harmonizovanej alebo neharmonizovanej oblasti.

Návrh zákona má negatívny, rozpočtovo nezabezpečený vplyv na rozpočet verejnej správy, pozitívny vplyv na informatizáciu spoločnosti, negatívny vplyv na podnikateľské prostredie, nemá vplyvy na manželstvo, rodičovstvo a rodinu, nemá sociálny vplyv, vplyv na životné prostredie, a ani na služby verejnej správy pre občana.

Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.